## Les Arts inaugura la tercera edició del cicle ‘Les Arts és Músiques Valencianes’ amb La Habitación Roja

*** El quartet valencià, un dels grups de referència en l’escena *indie-rock* nacional, presenta el seu disc *CREAR* el divendres 24 de gener en l’Auditori
* Les Arts acull fins al 9 de febrer este cicle, que busca donar una visió panoràmica dels sons i grups capdavanters del circuit valencià**

El Palau de les Arts Reina Sofia inaugura la tercera edició de ‘Les Arts és Musiques Valencianes’ amb l’actuació del reconegut quartet valencià La Habitación Roja, un dels grups de referència en l’escena *indie-rock* nacional. El concert se celebrarà el divendres, 24 de gener, a les 19:30 hores en l’Auditori.

Com a carta de presentació en Les Arts, Jorge Martí (vocalista i guitarra), Pau Roca (guitarra), Marc Greenwood (baix) i José Marco (bateria) interpretaran els temes del seu més recent treball, *CREAR*, el catorzé àlbum en els seus quasi 30 anys de carrera, en el qual la banda valenciana, amb les seues melodies melancòliques, lletres introspectives i guitarres evocadores, ret homenatge a les seues mares.

*CREAR*, expliquen els integrants de la banda valenciana, suposa una reivindicació “de l’experiència, la maduresa, la trajectòria, la determinació per tirar avant els teus projectes i els teus”.

“L’amor i el suport incondicional que les nostres mares destil·len contrasta amb tota la superficialitat i l’excessiu culte a la imatge i a la joventut que ens bombardeja i que sempre deixa de banda les dones que, no solament ens han donat la vida, sinó que ens l’han preservada i encoratjat des que ens van donar a llum”, destaquen.

El cicle ‘Les Arts és Músiques Valencianes’ abastarà tres setmanes de la programació del teatre líric valencià, del 24 de gener al 9 de febrer, amb un cartell que inclou també les actuacions de Doña Manteca, La Plata, Novembre Elèctric i Andreu Valor.

Fecha: 21/01/2025